text: DHL flytter 70 job til Vejle
  20 september 2013 kl. 11.22
  Deutsche Post, DHL Global Forwarding, har besluttet at lukke filialerne i Billund og Stilling og flytte de 70 job til Vejle. Det sker 1. februar næste år, skriver Vejle Amts Folkeblad fredag.
  - Vi samler vores ansatte inden for luft- og søfragt, Global Forwarding i Exxit 59 i Hornstrup, siger Torben Pagh, salgs- og marketingdirektør. Lejeaftalen er indgået med Colliers i Vejle.
  Helle Andersen, direktør for transportcentret Exxit 59, glæder sig over DHL's beslutning.
  - DHL er en vigtig spiller på markedet. Og passer godt ind hos den type lejere, vi har boende, siger hun.
  DHL er ikke de eneste, der finder transportcentret Exxit 59 interessant. Lige nu er bugerkæden McDonalds ved at udvide med 90 kvadratmeter.
  Statoil indvier til februar næste år blandt andet en ny afdeling for privatkunder og en ny butik, og til december næste år rykker BCA Autoauktion ind i et helt nyt center til den nette sum af 80 millioner kroner.
  Bag opførelsen af BCA Autoauktions 10.000 kvadratmeter store center står det vejlensiske udviklings- og investeringsselskab Kirk Kapital A/S.
  Centret opføres på en 90.000 kvadratmeter stor grund ud til motorvejen.
  